Claude Turmes

De Claude Turmes, gebuer de 26. November 1960 zu Dikrech, ass e lëtzebuergesche Politiker (déi gréng). Hie war vum 5. Dezember 2018 bis de 17. November 2023 Minister fir Landesplanung a fir Energie an der Regierung Bettel-Schneider-Braz. Virdru war hien 19 Joer laang, vun 1999 bis 2018 Deputéierten am Europäesche Parlament.

Karriär
No sengem Lycée huet hien 1983 eng Licence a Sporterzéiung zu Louvain-la-Neuve gemaach an ass 1986 Sportsprofesser ginn.

Zanter 1989 ass en am Mouvement écologique aktiv. Tëscht 1995 an 1997 war hie Sekretär vu Friends of the Earth Europe, enger Daachorganisatioun vun Ëmweltorganisatiounen. Säi Schwéierpunktthema ass d'Energiepolitik. Sou war en tëscht 1995 an 1997 Vizepresident vun EUFORES, enger NRO, déi sech fir erneierbar Energien an Europa asetzt. Hie war och zäitweileg President vun der Energiekommissioun vun der Stad Esch-Uelzecht.

1999 huet de Claude Turmes op der Lëscht vun deene Grénge fir d'Wale fir dat Europäescht Parlament kandidéiert a gouf als Deputéierte gewielt. 2002 gouf e Vizepresident vun der Fraktioun déi Gréng/Fräi Europäesch Allianz am Europaparlament. Hien ass 2004, 2009 an 2014"Européennes 2014: Résultats officieux" op elections.lu. dohin erëmgewielt ginn.

Dem 20. Juni 2018 gouf hien zum Staatssekretär am Ëmweltministère an der Regierung Bettel-Schneider ernannt, wou en de stënterlech verstuerwene Camille Gira ersat huet."Neie Staatssekretär: Designatioun Claude Turmes confirméiert, 20. Juni Vereedegung." rtl.lu, 15.06.2018, 14:19:03.

Bei de Chamberwale vum 14. Oktober 2018 gouf hien, als Kandidat fir déi Gréng am Walbezierk Norden, an d'Chamber gewielt.elections.lu
Hien huet op dat Mandat verzicht, a gouf de 5. Dezember 2018 als Minister fir Landesplanung an Energie an der Regierung Bettel-Schneider-Braz vereedegt. No der Demissioun vun der Carole Dieschbourg den 22. Abrëll 2022 huet hien zousätzlech den Interim am Ëmweltministère iwwerholl.

 Kuckt och 
 Lëscht vun de lëtzebuergesche Regierungsmemberen
 Lëscht vun de lëtzebuergeschen Europadeputéierten

 Um Spaweck 

 www.claudeturmes.lu
 Portrait vum Claude Turmes op der Websäit vum EP

Kategorie:Lëtzebuergesch Europadeputéiert
Kategorie:Gebuer 1960
Kategorie:Lëtzebuergesch Staatssekretären
Kategorie:Energieministere vu Lëtzebuerg